Source: https://www.eca.europa.eu/fi/Pages/PolicyPrinciples.aspx
Timestamp: 2018-01-19 15:22:47+00:00
Document Index: 22784126

Matched Legal Cases: ['TUOMIOISTUIN\n', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

Euroopan tilintarkastustuomioistuimen viestintäpolitiikka ja -periaatteet | EUROOPAN TILINTARKASTUSTUOMIOISTUIN
Etusivu > Uutishuone: Viestintäpolitiikka
Euroopan tilintarkastustuomioistuimen viestintäpolitiikka ja -periaatteet
Tilintarkastustuomioistuin tiedottaa tarkastustuloksistaan ja suosituksistaan lisätäkseen yleistä tietoisuutta EU:n varainhoidosta ja tilivelvollisuuteen liittyvistä kysymyksistä ja korostaakseen, kuinka tärkeää on, että EU:n varoja käytetään taloudellisesti, tehokkaasti ja vaikuttavasti sääntöjä noudattaen. Tilintarkastustuomioistuimen julkaisut lisäävät avoimuutta ja auttavat täten suojaamaan EU:n kansalaisten taloudellisia etuja. Perimmäisenä tavoitteena on edistää luottamusta EU:n ja sen toimielinten hyvään toimintatapaan.
Tilintarkastustuomioistuimen EU:ssa tilivelvollisuuden hyväksi tekemän työn merkitys riippuu suurelta osin siitä, kuinka tilintarkastustuomioistuimen keskeiset yhteistyökumppanit hyödyntävät sen työtä ja tuotteita tilivelvollisuusprosessissa. Näitä yhteistyökumppaneita ovat muun muassa seuraavat:
poliittiset päätöksentekoelimet, jotka huolehtivat EU:n varojen käytön julkisesta valvonnasta, eli Euroopan parlamentti, Euroopan unionin neuvosto ja kansalliset parlamentit
EU:n varoja saavat ja hallinnoivat tilintarkastustuomioistuimen tarkastuskohteet eli Euroopan komissio, muut EU:n toimielimet, virastot ja hajautetut elimet sekä kansalliset viranomaiset
muut tarkastajat, jotka toimittavat EU:n varoihin liittyviä tarkastuksia, kuten jäsenvaltioiden ylimmät tarkastuselimet.
Euroopan tilintarkastustuomioistuin on EU:n ulkoinen tarkastaja. Se noudattaa tehtävissään avoimuuden periaatetta ja antaa helposti saatavilla olevaa ja oikea-aikaista tietoa tehtävistään, työstään ja saavuttamistaan tuloksista.
Tilintarkastustuomioistuimen julkaisut auttavat varmistamaan, että sen työn tulokset ovat tiedossa ja että ne on ymmärretty. Julkaisut osoittavat myös, kuinka tilintarkastustuomioistuin on saavuttanut varainhoidon parantamista koskevan tavoitteensa.
Ainoastaan julkaistujen tilintarkastustuomioistuimen kertomusten sisältämät tiedot ovat julkisia. Näin pyritään suojaamaan tarkastajan ja tarkastuskohteen välistä ammatillista suhdetta; menettely on kansainvälisten tarkastusstandardien ja lakisääteisten vaatimusten mukainen. Tilintarkastustuomioistuin antaa tarvittaessa tarkempia taustatietoja, joiden avulla lukijat ymmärtävät sen tarkastushavaintoja paremmin
Tilintarkastustuomioistuin järjestää lehdistötilaisuuksia vuosikertomuksestaan sekä erikseen valittavista erityiskertomuksista, lausunnoista ja muista kysymyksistä. Lehdistötiedotteet laaditaan kaikista julkaistavista tilintarkastustuomioistuimen kertomuksista ja erityistä kiinnostusta herättävistä kysymyksistä. Ne julkaistaan tilintarkastustuomioistuimen internet-sivustolla (www.eca.europa.eu).
Presidentti edustaa tilintarkastustuomioistuinta ja ottaa sen nimissä kantaa toimielimen toimintapolitiikkoja, tarkoitusta, arvoja sekä vuosikertomuksia koskeviin kysymyksiin. Tilintarkastustuomioistuimen tiedottaja avustaa presidenttiä ja tilintarkastustuomioistuimen jäseniä tässä tehtävässä. Raportoiva tilintarkastustuomioistuimen jäsen tai hänen tätä varten nimeämänsä henkilö ottaa tilintarkastustuomioistuimen nimissä kantaa erityiskertomuksiin tai erityisiin kysymyksiin.
Tilintarkastustuomioistuimen viestintä tapahtuu verkkoviestinnän, tarkastuskertomusten ja muiden julkaisujen, erilaisten tapahtumien, lehdistön sekä tiedotusvälineiden avulla. Kaikki tarkastuskertomukset ja lausunnot ovat saatavilla kaikilla EU:n virallisilla kielillä tilintarkastustuomioistuimen internet-sivustolla (www.eca.europa.eu) sekä EU Bookshop -sivustolla. Tilintarkastustuomioistuin käyttää pääasiallisena viestintävälineenään internet-sivustoaan.
Euroopan tilintarkastustuomioistuimen asiakirjojen julkista saatavuutta koskevista edellytyksistä, rajoituksista ja menettelyistä määrätään 10. maaliskuuta 2005 tehdyssä päätöksessä nro 12‑2005, sellaisena kuin se on muutettuna tilintarkastustuomioistuimen 5. helmikuuta 2009 pitämässään kokouksessa hyväksymällä päätöksellä nro 14‑2009.
Tilintarkastustuomioistuin laatii tarkastuskertomuksia ja antaa lausuntoja kaikilta Euroopan unionin toiminta-aloilta. Kertomukset ja lausunnot julkaistaan Euroopan unionin virallisessa lehdessä, joten niiden täytyy olla saatavilla kaikilla EU:n virallisilla kielillä. Tilintarkastustuomioistuin julkaisee kaikki kertomuksensa ja muut tuotteensa monikielisellä sivustolla, jotta EU:n kansalaiset voivat perehtyä niihin omalla kielellään. Tehokkuussyistä uutiset tuotteista ja tapahtumista sekä lehdistölle tarkoitetut tiedot esitetään sivustolla englanniksi. Aina kun mahdollista, tilintarkastustuomioistuin esittää kuitenkin uutiset ja tiedot myös julkaisukielillä. Sosiaalisessa mediassa tilintarkastustuomioistuin viestii useimmiten englannin kielellä.
Euroopan tilintarkastustuomioistuimen viestintäpolitiikka ja ‑periaatteet
Päätös nro 14‑2009, jolla muutetaan tilintarkastustuomioistuimen asiakirjojen julkisesta saatavuudesta tehtyä tilintarkastustuomioistuimen päätöstä nro 12‑2005.